༴ མ་ཐ་ན་ཡེ་སྭཱ་ཧཱ། ཚར་གཅིག་གིས་ལག་པར་ཐོད་པ།  ཁ་ཊྭཱཾ་ག་དང་ཅང་ཏེའུ་ཐོགས་པའི་མོས་པ་མཛོད། ཨོཾ་ན་མོ་བྷ་ག་ཝ་ཏེ༴ དྷི་ལེ་ཧཱུྃ་ཕཊ྄ཿཚར་གཅིག་གིས་གཏད། དེ་ནས།  རིག་མའི་བརྟུལ་ཞུགས་ནི་ཕྱོགས་ལས་རྣམ་རྒྱལ་གྱི་ཕྱིར་ཡིན་ཏེ། འདིར་ཐབས་གཞན་གྱིས་ནི་སངས་མི་རྒྱ་སོགས་བཤད་པས་སོ། །དེའི་ཕྱིར་ཤེས་རབ་ཀྱི་ལག་པ་ཁྱེད་རང་རྣམས་ཀྱི་ལག་པར་བྱིན། གཉིས་ཀ་ངེད་ཀྱི་ལག་པ་གཡོན་པས་བཟུང་ནས་གཏད་པའི་མོས་པ་མཛོད། འདིར་ནི་ཁྱེད་རྣམས་དཔང་པོ་སོགས།  གཏད་དོ། །ཞེས་སངས་རྒྱས་ཐམས་ཅད་དཔང་པོར་བྱས་ནས་ཁྱེད་རང་རྣམས་ལ་འདི་ལྟར་དུ་བསྒོས་བྱུང་སྙམ་པ་མཛོད། ཐབས་གཞན་གྱིས་ནི་སོགས།  དངོས་གྲུབ་མེད། །སྔར་གྱི་སོགས་སྒྲ་དང་། ཡང་དག་རྫོགས་པའི་ཞེས་པས་རྗེས་སུ་གནང་བ་སྟེ། བརྟག་གཉིས་ལས། སློབ་མ་ཆེར་གྱུར་ཤེས་ནས་ནི། །སྟོན་པས་དེ་ལ་གནང་བ་སྦྱིན། །ཞེས་པ་ལྟར་གཞན་རྗེས་སུ་འཛིན་པར་ནུས་པས་འདི་དང་འདི་ལྟ་བུའི་རྗེས་སུ་ཟུངས་ཤིག་པར་གདམས་པ་སྟེ། དེ་ལ་མར་སྦྲང་བསྒོས་པའི་གསེར་གྱི་ཐུར་མས་མིག་འབྱེད་པའི་ཚུལ་གྱིས། ཇི་ལྟར་མིག་མཁན་རྒྱལ་པོ་ཡིས།། ནས། ཅི་དགར་བསྒྲུབ་པར་གྱིས། ། ཀྱི་བར་དཀྱུས་བཞིན། དེ་ལྟར་རྗེས་སུ་གནང་བ་ཐམས་ཅད་སྒྲུབ་པར་ཁས་ལེན་པའི་ཕྱིར་འདིའི་རྗེས་ཟློས་མཛོད། གཙོ་བོས་ཇི་ལྟར་བཀའ་སྩལ་པ།། སོགས།  བགྱིད།། བར་ལན་གསུམ།  དེ་ནས་ལུང་བསྟན་པ་ནི། སངས་རྒྱས་རྣམས་ལུང་སྟོན་པ་ལ། དེ་བཞིན་གཤེགས་པ་ཤཱཀྱ་ཐུབ་པ་ཆེན་པོའི་འོ་སྐོལ་གྱི་སྟོན་པ་བརྒྱད་པ་ནས་ཏེ། མཚན་མ་མེད་པ་ལྷུན་གྱིས་གྲུབ་པས་ཉན་རང་དུ་མི་ལྡོག འདིའི་ཉན་རང་མཚན་འཛིན་ཅན་གྱི་བྱང་སེམས་ལ་བཏགས་པའམ་འགོག་པ་ལ་སློང་དགོས་པ་སྐད་བཤད་པ་ལ་དགོངས། ས་བཅུའི་ཐ་མ་ལུང་སྟོན་པ་ཡོད་དེ། སྟོན་པ་འོད་སྲུང་གི་རྫ་མཁན་གྱི་ཁྱེའུ་སྣང་བྱེད་ལུང་བསྟན་པ་ལྟ་བུ། དེ་བས་ན་བརྟུལ་ཞུགས་ལུང་བསྟན། རིགས་ལྔའི་དབང་གི་མཐར་དང་། བུམ་དབང་གི་མཐར་དང་། གསུམ་པ་དང་བཞི་པའི་མཐའ་རྟེན་དུ་བཤད་པ་ཅི་རིགས་པ་བྱུང་བའི་སྤྱི་འགྲོས་བུམ་དབང་གི་མཐའ་རྟེན་དུ་རྡོ་རྗེ་སློབ་དཔོན་དུ་སངས་རྒྱས་ཡིན་པས་ལུང་བསྟན་པ་ཇི་ལྟ་བ་ཐོག་ཏུ་འབབ་པ་ཡིན་ནོ། །དེ་བས་སློབ་དཔོན་ཤཱཀྱ་ཐུབ་པར་གསལ་བའི་ཆོས་གོས་ཀྱི་གྲྭ་རི་དྭགས་ཀྱི་རྣ་བ་ལྟར་གཡོན་གྱིས་བཟུང་། གཡས་པ་སྐྱབས་སྦྱིན་གྱི་ཕྱག་རྒྱས་ལུང་བསྟན་པ་འདི་ལྟར་དུ་བགྱིས་བྱུང་སྙམ་པའི་མོས་པར་མཛོད། ཁྲག་འཐུང་རྡོ་རྗེ་སོགས།  བྷུརྦྷུ་བ་སྭཿ ཀྱཻ་དཔལ་ཐུགས་ཀྱི་རྡོ་རྗེ། ཞེས་སོགས་སྔར་གྱི་གསང་མཚན་བཏགས་པ་ནས་བོས་ཏེ།  ཞེས་པར་མཁའ་འགྲོ་དང་མཁའ་འགྲོ་མ་ཀུན་གྱིས་སོགས།  དད་པར་བྱའོ། །གཟེངས་བསྟོད་པ་ནི། སྔར་ཕན་ཆད་འཁོར་བ་ན་འཁོར། ད་རེས་འཁོར་བའི་མཚམས་བཅད་པས། ཚེ་འདིའམ་སྐྱེ་བ་བཅུ་དྲུག་པ་ཚུན་ལ་སངས་རྒྱ་ངེས་པས་སོ་སྙམ་དགའ་བ་སྒོམས་ཤིག དེ་ལ་དབུགས་དབྱུང་བ་ནི། ཁམས་གསུམ་ཆོས་ཀྱི་དེ་ནས་ཕྱིར་མི་ལྡོག་པའི་རྡོ་རྗེ་སློབ་དཔོན་གྱི་མཎྜལ་གསོལ་བ་དང་། དེ་ཡང་སོགས།  མཆོག་ཏུ་གསང་བའི་སོགས།  ད་གྱུར་ཏོ། །ཞེས་དགའ་བ་བརྗོད་པའི་དོན་བསྒོམ་པར་བྱའོ། །དེ་རྣམས་ཀྱིས་ཕྱི་རྡུལ་ཚོན་ནམ་རས་བྲིས་ཀྱི་དཀྱིལ་འཁོར་དུ་བུམ་པའི་དབང་ཐོབ། ལུས་ཀྱི་སོགས།  སྐལ་པ་ཅན་དུ་བྱས་པ་ཡིན་ནོ། །དེ་ལྟར་བུམ་པའི་དབང་གིས། ལུས་ཐ་མལ་དུ་བལྟ་བའི་དྲི་མ་དག་པས། ཕུང་པོ་ཁམས་སྐྱེ་མཆེད་ལྷའི་རང་བཞིན་དུ་ཤེས་པར་འགྱུར་ཞིང་། བསྐྱེད་རིམ་དུ་དེ་ལྟར་མཐོང་བ་ལ་བསྒོམ་པར་བྱེད་པས་གཞན་ལ་དེ་ཙམ་གྱི་དབང་བསྐུར་བ་དང་། ཚོགས་པ་ལ་རྒྱུད་བཤད་པ་དང་ཚོགས་ཀྱི་འདུས་པ་རྣམས་ལ་རྡོ་རྗེ་སློབ་དཔོན་དུ་འགྲོ་ཞིང་། ལུས་དག་པ་སྤྲུལ་པའི་སྐུ་ཐོབ་བོ་ཞེས་འབྲས་བུ་དབྱིབས་ཀྱི་སྐུའམ་སྤྲུལ་པའི་སྐུར་འགྱུར་རོ། །གཉིས་པ་གསང་བའི་དབང་ལ་ཇོ་བོས། དང་པོའི་སངས་རྒྱས་རྒྱུད་ཆེན་ལ། །རབ་ཏུ་འབད་པས་བཀག་པའི་ཕྱིར། །གསང་བ་ཤེས་རབ་དབང་བསྐུར་ནི། །ཚངས་པར་སྤྱོད་པས་བླངས་མི་བྱ། །ཞེས་དང་། རྡོ་རྗེ་མཁའ་འགྲོ་ལས། མི་གང་དགེ་སློང་དངོས་གནས་ལ། །དེ་ཉིད་བརྟན་པར་མི་བྱའོ། །ཞེས་གསུངས་པ་དངོས་དབང་མི་བྱ་བར་དགོངས་པ་ཡིན་ལ། ཡིད་ཀྱིས་བསྒོམ་པ་ཙམ་ནི་སློབ་མ་ལ་བཤད་པའི་སྣོད་དུ་རུང་བའི་ཕྱིར་བྱ་བ་ཡིན་ནོ། །དེ་བས་ན་གསང་བའི་དབང་གི་དོན་དུ་མཎྜལ་ཕུལ་མཛོད། དེ་ནས་གསོལ་བ་གདབ་པ་འདིའི་རྗེས་ཟློས་མཛོད། སྐྱོབ་པ་མེད་པ་སོགས།  འདི་ལས་བདག་ལ་སྐྱོབས། ། ལན་གསུམ།  སློབ་དཔོན་གྱི་ལུས་ཀྱི་དཀྱིལ་འཁོར་དུ་སྔར་མ་ཞུགས་པ་མཚོན་པའི་ཕྱིར་མིག་དར་འཆིང་བར་མཛོད། ཨོཾ་ཨཱཿཧཱུྃ། དེ་ནས་སློབ་དཔོན་ལེགས་པར་ནི། །མཉམ་པར་བཞག་ལ་ཕྱག་རྒྱ་མཆོད། །ཅེས་པ་ཙམ་ལས་འདིར་མ་གསུངས་ལ། རྩ་རྒྱུད་ལས། དེ་ནས་སྤྱན་རས་གཟིགས་བཤད་དེ། །སོགས་ཀྱིས་རྒྱས་པར་བསྟན་ནོ། །དེ་བས་ན་དམིགས་པ་འདི་བཞིན་དུ་མཛོད། བླ་མ་ཡབ་ཡུམ་ཧེ་རུ་ཀ་ཡབ་ཡུམ་གྱི་རྣམ་པར་སོགས།  སྦྱིན་པའི་མོས་པར་མཛོད། ཇི་ལྟར་འདས་པའི་སོགས།  དབང་བསྐུར་རོ། །ཁྱེད་རང་རྣམས་ཀྱིས་ཀྱང་སངས་རྒྱས་ཐམས་ཅད་ཞུ་བའི་རྫས་སུ་རེག་ནས། ཨ་ཧོཿསུ་ཁ་ཞེས་བཏུང་བར་བྱོས་ཤིག བདུད་རྩི་བྱིན།  དེ་ནས་དབང་གི་ཕན་ཡོན་བརྗོད་པ་ནི་འདི་ལྟ་སྟེ། འདི་སྟེ་སངས་རྒྱས་ཐམས་ཅད༴ ནས།  འགྲུབ་པར་འགྱུར། །མིག་དར་དཀྲོལ་བར་མཛོད། དེ་ལྟར་རྡོ་རྗེ་སློབ་དཔོན་ལུས་ཀྱི་དཀྱིལ་འཁོར་དུ་གསང་བའི་དབང་ཐོབ། ངག་གི་སོགས།  སྐལ་པ་ཅན་དུ་བྱས་པ་ཡིན་ནོ། །འདིའི་དབང་དུ་མཛད་ནས་དཀྱིལ་འཁོར་ལུས་དང་སྒྲུབ་པའི་གསང་བ་བྱིན་པས་གསང་དབང་། ངག་གི་དྲི་མ་དག་སྟེ་ལམ་རྩ་རླུང་གཏུམ་མོ་སྒྱུ་ལུས་བསྒོམ་པ་ལ་དབང་། འབྲས་བུ་གསུང་རྡོ་རྗེ་ཐོབ་པར་འགྱུར་བ་ཡིན་ནོ། །དབང་གསུམ་པ་ནི། རྩ་རྒྱུད་ལས། དེ་ནས་སློབ་མས་ཕྱི་དེ་ཉིད། །ལས་ནི་ཡང་དག་སྤྱད་པར་བྱ། །ཞེས་པ་ལས་འདིར་མ་བྱུང་ལ། རྩ་རྒྱུད་དུ། ལེའུ་ལྔ་ཡི་ལས་ཀྱི་རྒྱས་པར་བཤད། དེ་བས་ན་ཤེས་རབ་ཡེ་ཤེས་ཀྱི་དབང་གི་དོན་དུ་མཎྜལ་ཕུལ་མཛོད། དེ་ནས་གསོལ་བ་གདབ་པ་འདིའི་རྗེས་ཟློས་མཛོད། བྱང་ཆུབ་རྡོ་རྗེ༴ རྡོ་རྗེ་དེང་བདག་སྩོལ། ། ལན་གསུམ།  ཕྱག་རྒྱའི་བྷ་གའི་དཀྱིལ་འཁོར་སྔར་མ་མཐོང་བ་མཚོན་པའི་ཕྱིར་མིག་དར་འཆིང་བར་མཛོད། ཨོཾ་ཨཱཿཧཱུྃ། དེ་ནས་དམིགས་པ་འདི་བཞིན་དུ་མཛོད། ཁྱེད་རང་རྣམས་སྐད་ཅིག་གིས་བཅོམ་ལྡན་འདས་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སོགས།  རྡོ་རྗེ་དང་དྲིལ་བུ་འཛིན་པས་ཐུགས་ཀར་འཁྱུད་སྟངས་མཛད་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་སོགས་གདོང་བཞི་པ་བསྣམས་པ་ཞིག་ཏུ་གསལ་འདེབས་པར་མཛོད། ཕྱག་རྒྱ་ཡུམ་རྡོ་རྗེ་རྣལ་འབྱོར་མར་གསལ་འདེབས་པའི་ལག་པ་ནས་ངེད་ཀྱིས་བཟུང་སྟེ་ཁྱེད་རང་ལ་གཏད་པའི་མོས་པ་མཛོད། ལྷ་མོ་འདི་ནི༴ མཆོད་པར་གྱིས། དེ་ནས་ཕྱག་རྒྱ་དེས་ཁྱེད་རང་ལ་སྤྲོ་བ་འདི་ལྟར་དུ་དྲིས་པའི་མོས་པ་མཛོད། དཔའ་བོ་བུ་ཁྱོད་སོགས།  སྤྲོ་བ་བུ་ཡིས་སྨྲོས། ཞེས་དྲི་བ་ལ་ལན་བཏབ་པའི་མོས་པས་འདིའི་རྗེས་ཟློས་མཛོད། ཇི་ལྟར་གསུངས་པའི་སོགས།  ཅིའི་མི་མཆོད། །དེ་ནས་དེས་རང་གི་བྷ་ག་རྒྱས་པ་ལག་གིས་ཕྱེ་སྟེ་ཨེ་མ་ང་ཡི་པདྨ་སོགས།  བགྱི། །ཞེས་བརྗོད། དེའི་ནང་གི་རྩ་སོར་མོས་བསྐུལ་ཏེ་མཁའ་ཧྲཱིཿལས་པདྨ་དང་། མངོན་དུ་བྱའོ་མིག་དར་ཕྱེ།  དེས་ཕྱག་རྒྱའི་བྷ་གའི་དཀྱིལ་འཁོར་དུ་དབང་གསུམ་པ༴ བྱས་པ་ཡིན་ནོ། །དེ་ལས་དཀྱིལ་འཁོར་ཕྱག་རྒྱའི་བྷ་ག་དང་ཤེས་རབ་མ་ལས་སྐྱེས་པའི་ཡེ་ཤེས་ཡིན་པས་ན་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་སྦྱངས། ཕོ་ཉའི་ལམ་བསྒོམ་པ་ལ་དབང་། འབྲས་བུ་ཐུགས་རྡོ་རྗེ་ཆོས་ཀྱི་སྐུ་ཐོབ་པར་བྱེད་དོ། །དབང་བཞི་པ་ལ་གཉིས་སུ་བྱས་ནས། འཇིག་རྟེན་ཀུན་རྫོབ་ཀྱི་བཞི་པ། དེ་ལ་ཀུན་ཟླ་ལྟ་བུའི་བྱང་ཆུབ་སེམས་ཀྱི་དཀྱིལ་འཁོར་འཇིག་རྟེན་པའི་ཆོས་ལ་མཆོག་ཡིན་པའི་ཕྱིར། ཤེས་རབ་ཆེན་པོའི་མིང་ཐོབ་ལ། དྲི་མས་རོའི་ཁམས་འཁྲུད་ཀྱི་རོ་ཆེན་པོ་ཡིན་ཏེ། དེ་ཉིད་རང་རོ་ཆེན་པོར་འཇོག་པས་སོ། །ཕུགས་འབྲས་དག་པའི་སྐུ་དངོས་འབྲས་བུ་མ་ཡིན། འཇིག་རྟེན་ལས་འདས་པའི་དབང་བཞི་པ་ནི་དཀྱིལ་འཁོར་སེམས་ཀྱི་རྡོ་རྗེ་ལ་བྱང་ཆུབ་སེམས་སུ་བཞག་པ་དེ་ཡིན། དྲི་མ་མེད་པའི་ཤེར་ཕྱིན་ཡིན་པས་ཤེས་རབ་ཆེན་པོ། དེས་རྣམ་ཤེས་ལ་རོ་ཆེན་པོའི་ཡེ་ཤེས་ཀྱི་ཁམས་སུ་བཞག་པ་སྦྱངས་པས། དེའི་རྣམ་པར་ཤེས་པའི་ཚུལ་ལས་འདས་པ་ཡེ་ཤེས་གཉིས་མེད་ཚུལ་འཆང་བར་སོང་། བསྒོམ་བྱ་ཕྱག་ཆེན་འབྲས་བུ་དག་པའི་སྐུར་བསྒྱུར་བས་ན། གྲུབ་པའི་དངུལ་ཆུ་ཆེན་པོ་ཞེས་པ་ནི་གསུམ་པའི་དུས་ཀྱི་རྟེན་ཅན་ལས་བཞི་པའི་ཡེ་ཤེས་རྙེད་པ་ཟུར་ཙམ་གྱིས་སྟོན་པ་དེའི་ཕྱིར་དབང་བསྐུར་བཅུ་བཞི། དབང་བསྐུར་རེ་རེས་ས་རེའོ། །དབང་དུས་སུ་གྲོལ་བའང་འདིས་བསྟན་པས་དེའི་སླད་དུ་མཎྜལ་ཕུལ་མཛོད། གསོལ་བ་གདབ་པ་འདིའི་རྗེས་ཟློས་མཛོད། ཁྱེད་ཞབས་པདྨོའི་སོགས།  བསྐྱང་དུ་གསོལ། ལན་གསུམ།  གསུམ་པའི་དུས་སྐྱེས་པ་སྟེ། སངས་རྒྱས་ཀུན་གྱི་སོགས།  མེད་པའོ། །དེས་རང་སེམས་བྱང་ཆུབ་སེམས་ཀྱི་དཀྱིལ་འཁོར་དུ། སྐལ་པ་ཅན་དུ་བྱས་པའོ། །དེས་སྦྱོར་བ་ཀུན་གྱི་ལམ་དམ་པ་ཡིན། གང་ཞིག་རྟག་ཏུ་འདོད་གྱུར་པ། །ལྷ་དང་ལྷ་མིན་མི་རྣམས་ཏེ། །འདི་དག་ཟིལ་གྱིས་གནོན་པར་འགྱུར། །ཞེས་དང་དེས་ན། རྒྱུད་འདི་རུ་ནི་དབང་བསྐུར་བས། །ཐམས་ཅད་ཀྱི་ནི་སྒྲུབ་པ་པོ། །ཞེས་ལྷ་ཐམས་ཅད་ངོ་བོ་གཅིག་པའི་གནད་ཀྱིས་འདིར་དབང་བསྐུར་བ་ཐོབ་ནས་སླར་དགྱེས་རྡོར་ལ་སོགས་པ་མ་ཐོབ་བོ་སྙམ་མི་དགོས་ཏེ་ཐོབ་པ་ཡིན་ནོ་ཞེས་པའི་དོན་ཏོ། །དེ་ནས་དམ་ཚིག་འབོག་པ་ནི། སྤྱི་བོར་རྡོ་རྗེ་བཞག་སྟེ།  ཁྱེད་ཀྱིས་སྲོག་ཆགས་སོགས།  བསྟེན་པར་གྱིས་ཞེས་པའི་ཚིགས་སུ་བཅད་པ་བརྗོད། དེ་ཡང་། སྣང་བ་སྒྱུ་མ་ལྟ་བུའི་ལྷར་ཁྱེར་བས་དངོས་འཛིན་གྱི་སྲོག་བཅད་པ་སྟེ། ཁྱོད་ཀྱིས་སྲོག་ཆགས་གསད་པར་བྱ། །ཞེས་པའི་བརྗོད་བྱ་བུམ་དབང་གི་དམ་ཚིག གཞོམ་མེད་སྐད་ཀྱིས་སྨྲ་བ་རྫུན་ཚིག་སྟེ། རྫུན་གྱི་ཚིག་ཀྱང་སྨྲ་བར་བྱ། །ཞེས་པའི་བརྗོད་བྱ་གསང་དབང་གི་དམ་ཚིག ཕྱག་རྒྱའི་དྭངས་མ་དབང་དུ་སྡུད་པ་མ་སྦྱིན་ལེན་ཏེ། མ་སྦྱིན་པ་ཡང་ཁྱོད་ཀྱིས་ལོངས། །ཞེས་པའི་བརྗོད་བྱ་ཤེས་རབ་ཡེ་ཤེས་ཀྱི་དབང་གི་དམ་ཚིག ཡས་བརྟན་པའི་བདེ་བ་འགྱུར་མེད་ཆེན་པོའི་རྒྱས་བཏབ་པ། རྡོ་རྗེ་སེམས་དཔའི་བུད་མེད་བསྟེན་པ་སྟེ། གཞན་གྱི་བུད་མེད་བསྟེན་པར་གྱིས། །ཞེས་པའི་བརྗོད་བྱ་ཚིག་དབང་གི་དམ་ཚིག དེ་དག་ནི་དགོངས་ཏེ་གསུངས་པའི་དམ་ཚིག་བཞི་ཡིན་པས་དོན་དེ་ལྟར་དུ་ཐུགས་ལ་ངེས་པར་མཛོད། དེས་དཔལ་འཁོར་ལོ་སྡོམ་པ་ལྷ་བཅུ་གསུམ་གྱི་བདག་ཉིད་ཅན་གྱི་དཀྱིལ་འཁོར་ཆེན་པོར་དབང་བཞི་ཡོངས་སུ་རྫོགས་པ་ལེགས་པར་ཐོབ་པ་ཡིན་པས་གཏང་རག་གི་སླད་དུ་མཎྜལ་ཕུལ་མཛོད། དེ་ནས་བཅུ་གཅིག་པ་ཡོན་འབུལ་བ་ནི། གང་གིས་བླ་མ་མཉེས་བྱེད་པ། །དེ་ཡིས་དོན་ཀུན་འགྲུབ་པའི་ཕྱིར། །བདག་གི་སྲོག་ཀྱང་འབུལ་རིགས་ན། །དངོས་པོ་གཞན་དག་ལྟ་ཅི་སྨོས། །ཞེས་དང་། རྩ་རྒྱུད་ལས། དེ་ལ་བླ་མ་དག་ལ་ཡོན། །དེ་བཞིན་གཤེགས་པས་གསུངས་པ་དབུལ། །སོགས་ཀྱིས་ཏེ། བརྟན་དང་གཡོ་བའི་དངོས་པོ་གཞན་རྣམས་ལྟ་ཅི་སྨོས་ཏེ། བདག་ཉིད་ཀྱི་ལུས་ཀྱང་བྲན་དུ་དབུལ་བར་བགྱིའོ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ༴ ནས།  སྤྱད་དུ་གསོལ། དེ་ལྟར་དབང་བསྐུར་བ་དང་ཐོབ་པ་བྱུང་བའི་དགེ་བའི་རྩ་བ་ཇི་སྙེད་མཆིས་པ་ཐམས་ཅད་མཁའ་མཐས་གཏུགས་པའི་ཡིད་ཅན་སེམས་ཅན་ཐམས་ཅད་ཟུང་འཇུག་སྐུ་བཞིའི་གོ་འཕང་དམ་པར་མྱུར་དུ་འགོད་པའི་སླད་དུ་བསྔོ་བས་རྒྱས་འདེབས་པར་ཞུ། བསོད་ནམས་འདི་ཡིས༴ སྒྲོལ་བར་ཤོག ། ཅེས་པའི་བར་བྱས་ནས་ཚོགས་ལ་རོལ། ལྷག་མ་བཏང་། དཀྱིལ་འཁོར་ལ་མཆོད་བསྟོད་བསྡུས་པ། ཡིག་བརྒྱ་བཟོད་གསོལ་དང་འདོད་གསོལ་ཅི་རིགས་བྱས་རྗེས། རྡུལ་ཚོན་ཡིན་ན་གཤེགས། རས་བྲིས་ཡིན་ན་དམ་ཡེ་དབྱེར་མེད་དུ་རས་བྲིས་ལ་བསྟིམ་པ། འདིར་ནི་གཟུགས་སོགས་ཀྱིས་སོ།།  དེ་ནས་སྣོད་བཅུད་ཀྱི་དངོས་པོ་རྣམས་གཞལ་ཡས། ཞེས་སོགས་ཀྱིས་བདག་བསྐྱེད་བསྡུས། དགེ་བསྔོ་སྨོན་ལམ་ཤིས་བརྗོད་བྱའོ། །འདིར་སྡོམ་པ་བཅུ་གསུམ་མ་ཉིད་ཀྱི་དབང་དུ་བྱས་ཤིང་། ༢ ཀུན་མཁྱེན་ཆེན་པོས། དྲུག་ཅུ་མར་སྙན་བརྒྱུད་ཐུན་མོང་མིན་པའི་ལུགས་སུ་བསྐུར་བ་དྲུག་ཅུ་མ་རང་གི་དཀྱིལ་ཆོག་བཞིན་དང་། གཞན་བཀའ་བརྒྱུད་རིན་པོ་ཆེའི་ཕྱག་བཞེས་དྲུག་ཅུ་མ་དང་ཐུན་མོང་དབང་བསྐུར་འདོད་ན་དབང་གི་ཆོ་ག་ཇི་ལྟ་བའོ། །ཞེས་གསུངས་པ་ལྟར་རིགས་པ་ཉིད་དོ། །སྨིན་བྱེད་ལམ་གྱི་རིམ་པ་ཟབ་མོའི་ལུང་། །བཀའ་རྒྱུད་སྤྱི་མེས་དམ་པའི་བཞེད་པའི་སྲོལ། །འཕྱུགས་མེད་འོང་བའི་མན་ངག་དངོས་གྲུབ་གཏེར། །ཇི་བཞིན་ཕྱེ་འདི་བསྟན་པའི་དཔལ་གྱུར་ཅིག །གལ་ཏེ་བདག་ཅག་མ་རིག་པས་ལྡོངས་ཕྱིར། །ཟབ་མོའི་དོན་དང་འགལ་འཁྲུལ་ཉེས་པའི་དྲི། །མཆིས་ཚེ་བླ་མ་ལྷ་དང་མཁའ་འགྲོར་བཅས། །བརྩེ་བས་དགོངས་ལ་ཚངས་པར་སྩལ་དུ་གསོལ། །མ་དག་སྒྲིབ་པའི་ཚོགས་ཀུན་དབང་བཞི་ཡི། །ཆབ་ཀྱིས་བཅིལ་བས་གྲུང་པོའི་ས་བོན་རྣམས། །འགྲོ་རྒྱུད་ཞིང་སར་སྨིན་དེས་ཐམས་ཅད་ཀྱང་། །རྡོ་རྗེ་འཆང་དབང་ས་ལ་བཞག་གྱུར་ཅིག །ཅེས་པའང་གྲུབ་རིགས་བསྟན་པའི་ཉི་མ་ཆེན་པོ་གང་གི་བཀའི་གནང་བ་ལེགས་པར་ཐོབ་ནས། རྒྱལ་ཁམས་པ་དཎྜ་བཛྲ་ཡིས་འཇུག་བདེར་སྤེལ་བ་དཔལ་ལྷས་བསྟན་གྱི་རི་བོའི་དབེན་གནས་སུའོ། །མངྒལཾ།། །།